**แนวทางการบริหารงานของศูนย์ฟื้นฟูสมรรถภาพคนพิการในชุมชน: กรณีศึกษาศูนย์ฟื้นฟูสมรรถภาพคนพิการในชุมชนตำบลหนองกุงเซิน อำเภอภูเวียง จังหวัดขอนแก่น**

**MANAGEMENT GUIDELINE FOR COMMUNITY DISABLED PERSON REHABILITATION : A CASE STUDY OF NONG KUNGSERN SUBDISTRICT, PHU WIENG DISTRICE, KHON KAEN PROVINCE**

เสาวลักษณ์ คำหาญสุนทร ๑

**บทคัดย่อ**

 การศึกษาอิสระนี้มีวัตถุประสงค์ 1) เพื่อศึกษากระบวนการฟื้นฟูสมรรถภาพคนพิการในชุมชนตำบลหนองกุงเซิน อำเภอภูเวียง จังหวัดขอนแก่น 2) ปัญหา อุปสรรค์ของศูนย์ฟื้นฟูสมรรถภาพคนพิการในชุมชนตำบลหนองกุงเซิน อำเภอ ภูเวียงจังหวัดขอนแก่นในการพัฒนาคนพิการในท้องถิ่น 3) การจัดทำข้อเสนอแนะแนวทางในฟื้นฟูสมรรถภาพชีวิตคนพิการของศูนย์ฟื้นฟูสมรรถภาพคนพิการ ตลอดจนศึกษากระบวนการดำเนินงานของศูนย์ฟื้นฟูสมรรถภาพคนพิการในชุมชนตำบล หนองกุงเซิน อำเภอภูเวียง จังหวัดขอนแก่น การเก็บรวบรวมข้อมูลได้จาก กลุ่มผู้ให้ข้อมูลหลัก 33 คน แบ่งเป็น 3 กลุ่ม กลุ่มคนพิการและครอบครัวจำนวน 15 ครอบครัว ผู้ใหญ่บ้าน 9 หมู่บ้าน จำนวน 9 คน และนายกองค์การบริหารส่วนตำบล ผู้อำนวยการโรงพยาบาลส่วนตำบล หัวหน้าศูนย์ฟื้นฟูสมรรถภาพคนพิการในชุมชน พัฒนาชุมชน อาสาสมัครดูแลคนพิการ เข้าร่วมประชุมกลุ่มและสัมภาษณ์เชิงลึก เครื่องมือที่ใช้ในการศึกษา แบบสัมภาษณ์ชนิดมีโครงสร้าง การสนทนากลุ่ม วิเคราะห์ข้อมูลโดยการวิเคราะห์เชิงเนื้อหา ( Content Analysis)

 จากผลการวิจัย พบว่า 1) กระบวนการพัฒนา คนพิการประกอบด้วยการฟื้นฟูสมรรถภาพทางด้านการแพทย์ และการฝึกอาชีพและจัดการให้รับรู้การเข้าถึงสิทธิคนพิการในด้านสวัสดิการของรัฐ รวมถึงการจัดฝึกอบรมบุคลากรเพื่อพัฒนาทักษะ ความรู้ความสามารถ และการประสานงานระหว่างหน่วยงานอื่นๆ 2) ปัญหาอุปสรรคของศูนย์ฟื้นฟูสมรรถภาพคนพิการในชุมชน ได้แก่ผู้พิการในชุมชน ได้แก่ผู้พิการไม่มีความสนใจด้านการส่งเสริมอาชีพ การเสริมพลังทางด้านเทคโนโลยี การขาดแคลนงบประมาณในการติดตามงานและขาดการบูรณาการงานระหว่างหน่วยงาน (3) แนวทางในการฟื้นฟูสมรรถภาพคนพิการประกอบด้วย (1) บุคลากรที่ทำงานมาจากหลากหลายสาขาได้แก่ นักกายภาพบำบัด อาสาสมัครดูแลเยี่ยมบ้าน และมีบริการรับส่ง เมื่อเวลาเจ็บป่วย (2) การประสานในหน่วยงานต่างๆ และการประเมินการดำเนินงานของศูนย์ฟื้นฟูสมรรถภาพคนพิการในชุมชน (3) ส่งเสริมการมีส่วนร่วมของสมาชิกในครอบครัวผู้พิการในการฟื้นฟูสมรรถภาพคนพิการและกิจกรรมฝึกอาชีพที่เหมาะสม

**คำสำคัญ:** บุคคลพิการ, การฟื้นฟูสมรรถภาพคนพิการ,การส่งเสริมและพัฒนาคุณภาพชีวิตคนพิการ

**Abstract**

The purposes of this study were to study the management of the Rehabilitation Center for Disabled People in the community of Nong Kung Sern Subdistrict, Phu Wiang District, Khon Kaen Province, to investigate problems and obstacles of the Rehabilitation Center for Disabled People in the development of disabled people in local area and, to propose guidelines for the rehabilitation of disabled people's lives in the Rehabilitation Center for Disabled People. The data were obtained from 33 key informants from 3 groups: The disabled people and families include 15 families, 9 village headmen in 9 villages, and the President of Tambon Administration Organization, Director of District Hospital, Head of the Rehabilitation Center for Disabled People in the community, Community development personnel, volunteers taking care of disabled people, participated in focus group discussion and in-depth interview. The research tools used in the study were a structured – interview and frame for focus group discussion. The data were analyzed using content analysis.

The results showed that 1) the management of the Rehabilitation Center for Disabled People included medical rehabilitation, and occupation training, and providing knowledge concerning the people in public welfare such as receiving free treatment from government hospital, and subsidy for expenses in living expenses. 2) The problems and obstacles were found that most disabled people were not interested in vocational training because of living conditions. They were not interested in technology enhancements or other privileges that disabled people should receive on universal principles, such as being independent via technological devices for disabled people, 3) The guidelines for development process of the Rehabilitation Center for Disabled People in Nong Kung Sern Subdistrict were (1) the staff required the knowledge in the operation in various fields, such as physiotherapy, volunteer for taking care of disabilities by home visit and transportation when they need help., (2) the coordination among other agencies. It was necessary to have government agencies to assess the services of the Center and, (3) promoting participation from the family member of disable persons in rehabilitation program and occupational training activities.

**Keywords**: Disabled person., Rehabilitation of the disabled., Improving the quality of life of the disabled.

**บทนำ**

 ความพิการที่เกิดขึ้นกับสมาชิกในครอบครัว ย่อมมีผลกระทบต่อสมาชิกในครอบครัว ที่ต้องรับผิดชอบเลี้ยงดู ทั้งผลกระทบทางจิตใจและร่างกาย สังคม เศรษฐกิจ สำนักงานสถิติแห่งชาติ ในช่วงปี พ.ศ. 2545 และปี พ.ศ.2550 พบว่า สัดส่วนของผู้พิการต่อประชากรทั้งหมด เท่ากับร้อยละ 2.7 และรายงานข้อมูลสถานการณ์ด้านคนพิการในประเทศไทย กระทรวงการพัฒนาสังคมและความมั่นคง 30 มิถุนายน 2559 คนพิการที่ได้รับการออกบัตรประจำตัวคนพิการ จำนวน 1,597,7575 คน (ร้อยละ 2.43 ของประชากรทั้งหมด) สาเหตุความพิการ เกิดจากภาวะความเจ็บป่วยโรคต่างๆ ในภายหลัง ร้อยละ 30.07 ความพิการแต่กำเนิด ร้อยละ 19.51 อุบัติเหตุ ร้อยละ 14.20 พันธุกรรม ร้อยละ 0.48 มากกว่า 1 สาเหตุ ร้อยละ 2.81 แพทย์ไม่ระบุสาเหตุความพิการร้อยละ 32.92 โดยแบ่งประเภทของความพิการ 7. ประเภท เรียงจากลำดับมากไปหาน้อย คือ 1. ทางการเคลื่อนไหวหรือทางร่างกาย 2. ทางการได้ยินหรือสื่อความหมาย 3.ทางการเห็น 4. ทางจิตใจหรือพฤติกรรม 5.ทางสติปัญญา 6.ทางออทิสติก และอันดับ 7 ทางการเรียนรู้ (รายงานข้อมูลสถานการณ์ด้านคนพิการในประเทศไทย ณ วันที่ 30 มิถุนายน 2559 กรมส่งเสริมและพัฒนาคุณภาพชีวิตคนพิการ)1 มีกฎหมายเฉพาะสำหรับคนพิการ คือ พระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 โดยเนื้อหาสาระเป็นการเปลี่ยนจาก “ปรัชญาวิธีคิดจาก”แบบแผนทางการแพทย์ไปสู่แบบแผนทางสังคม” “การสงเคราะห์ไปสู่การพัฒนาและเสริมพลังอำนาจ” “กฎหมายเพื่อการฟื้นฟูสมรรถภาพ” (RehabilitationAct)ไปสู่ “กฎหมายขจัดการเลือกปฏิบัติ” (Discrimination Act) รวมทั้งการมีส่วนร่วมของคนพิการในการกำหนดนโยบายและกฎหมาย เป็นการจัดให้มีการบริการด้านการฟื้นฟูสมรรถภาพ การพัฒนาอาชีพ การฝึกทักษะในการดำรงชีวิต การช่วยเหลือให้เข้าถึงนโยบาย แผนงาน โครงการ กิจกรรม การพัฒนาอันเป็นสาธารณะ ข่าวสารข้อมูล รวมถึงสิทธิประโยชน์ของคนพิการและผู้ดูแลคนพิการตามกฎหมาย จะได้รับ ตามรัฐธรรมนูญแห่งราชอาณาจักรไทย พ.ศ. 2550 (พระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550) และ (พระราชบัญญัติการจัดการศึกษาสำหรับคนพิการ พ.ศ. 2551)5

 จังหวัดขอนแก่น เป็นจังหวัดที่มีจำนวนประชากรเพิ่มขึ้นและจำนวนผู้พิการก็มีจำนวนเพิ่มขึ้นอย่างรวดเร็ว จะเห็นได้จากสถิติของคนพิการที่มีบัตรประจำตัวคนพิการตั้งแต่วันที่ 1 พฤศจิกายน 2537 ถึงวันที่ 31 ธันวาคม 2558 กรมส่งเสริมและพัฒนาคุณภาพชีวิตคนพิการ ทั้งหมด 1,983,925ราย เสียชีวิต 243,109 ราย มีชีวิต 1,740,816 ราย และ สถิติของคนพิการที่มีบัตรประจำตัวคนพิการตั้งแต่วันที่ 1 พฤศจิกายน 2537 ถึงวันที่ 28 กุมภาพันธ์ 2560 คนพิการทั้งหมด จำนวน 2,286,754 ราย เสียชีวิต 555,156 ราย มีชีวิต 1,731,598 ราย ข้อมูล ณ วันที่ 2 เดือนมีนาคม พ.ศ. 2560 จะเห็นได้ว่าจำนวนคนพิการเพิ่มขึ้นอย่างรวดเร็ว ขณะเดียวกัน ในพื้นที่ต่างๆที่อยู่ภายใต้การดูแลขององค์กรปกครองท้องถิ่นต่างเห็นความสำคัญของการดูแลผู้พิการเพราะ เป้าหมายของศูนย์ฟื้นฟูสมรรถภาพคนพิการ คือ คนพิการครอบครัวสามารถเข้าถึงระบบบริการพื้นฐานของรัฐ และดำรงชีวิตได้อย่างมีความสุขและมีคุณภาพชีวิตที่ดีขึ้น สร้างความตระหนักรู้ของครอบครัวและชุมชนให้เห็นความสำคัญของคนพิการ ผลลัพธ์ คือ เกิดต้นแบบการทำงานจัดตั้งและการดำเนินงานของศูนย์ฯ เกิดหลักสูตรการฝึกอบรม สำหรับเจ้าหน้าที่ในศูนย์และอาสาสมัครปฏิบัติงานเพื่อคนพิการทั้งในชุมชนและในศูนย์ฟื้นฟูสมรรถภาพคนพิการในชุมชน ร่วมกันสร้างคู่มือการทำงาน เพื่อนำไปสู่การขยายผลงานในพื้นที่อื่น เป็นสถานที่จัดอบรมคนพิการ ผู้ดูแลคนพิการ และชุมชน องค์กร หน่วยงานที่เกี่ยวข้อง ทำให้คนพิการและครอบครัวสามารถดำรงชีวิตอยู่ในชุมชน มีอาชีพ และพึ่งพาตนเอง และเป็นที่ยอมรับของชุมชน สังคม อยู่ในสังคมอย่างมีความสุข และมีคุณค่า สามารถช่วยเหลือชุมชนของตนเองให้พัฒนาและนำแนวทางไปสู่ชุมชนอื่นได้ (รัชนี สรรเสริญ,2555)6

การดำเนินงานพัฒนาศักยภาพคนพิการโดยชุมชนของกระทรวงการพัฒนาสังคมและความมั่นคงของมนุษย์ ดำเนินงานภายใต้โครงการ การฟื้นฟูสมรรถภาพคนพิการโดยชุมชนเพื่อให้บริการคนพิการแบบครบวงจร ในระดับชุมชน โดยใช้รูปแบบของ “อาสาสมัครพัฒนาสังคมและความมั่นคงของมนุษย์ช่วยเหลือคนพิการ” (อพมก.) ซึ่งภารกิจหลักของ อพมก. ในการให้ความช่วยเหลือดูแล ฟื้นฟู และพัฒนาคนพิการมี 11 ภารกิจหลักได้แก่ การค้นหาคนพิการโดยชุมชน การจดทะเบียนคนพิการ ประสานงานกับคนพิการ ครอบครัว อบต. และผู้ที่เกี่ยวข้อง เพื่อค้นหาปัญหาและความต้องการ การจัดทำแผนบุคคล การฝึกทักษะที่จำเป็นในการดำรงชีวิตอิสระของคนพิการแต่ละประเภท การส่งเสริมเข้าถึงระบบสุขภาพหลักประกัน 30 บาท การได้รับอุปกรณ์เครื่องช่วยคนพิการ เตรียมความพร้อมเข้าระบบโรงเรียนการฝึกทักษะอาชีพสำหรับคนพิการ และการกระตุ้นให้เกิดการรวมกลุ่มในชุมชน คู่มือปฏิบัติงานอาสาสมัครพัฒนาสังคมฯ ช่วยเหลือคนพิการ (อพมก.) กระทรวงการพัฒนาสังคมและความมั่นคงของมนุษย์ สำนักงานส่งเสริมและพัฒนาคุณภาพชีวิตคนพิการแห่งชาติ (2555) สุเวช ทรงอยู่สุข (2550)7 ศึกษา แนวทางการฟื้นฟูสมรรถภาพคนพิการโดยองค์การบริหารส่วนตำบลเขมราฐ อำเภอเขมราฐ จังหวัดอุบลราชธานีพบว่า ความต้องการฟื้นฟูสมรรถภาพของคนพิการ กลุ่มผู้ให้ข้อมูลหลักและผู้ได้รับผลกระทบจากการฟื้นฟูสมรรถภาพ เห็นสอดคล้องกันว่าองค์การบริหารส่วนตำบลเขมราฐ ควรดำเนินการฟื้นฟูสมรรถภาพด้านการแพทย์เป็นลำดับแรก รองลงมาคือ ด้านอาชีพ ส่วนปัญหาอุปสรรคในการปฏิบัติงานขององค์การบริหารส่วนตำบลเขมราฐ ได้แก่ ปัญหาด้านงบประมาณ บุคลากร การวางแผน และการบูรณาการ ความร่วมมือกับหน่วยงานที่เกี่ยวข้อง ส่วนแนวทางการฟื้นฟูสมรรถภาพคนพิการที่สำคัญขององค์การบริหารส่วนตำบลเขมราฐ คือ การฟื้นฟูสมรรถภาพคนพิการด้านการแพทย์ (Medical Rehabililtation) การฟื้นฟูสมรรถภาพทางด้านการศึกษา (Education Rehabilitation) การฟื้นฟูสมรรถภาพทางด้านอาชีพ (Vocation Rehabilitation) การฟื้นฟูสมรรถภาพทางด้านสังคม (Social Rehabilitation) การพัฒนางานด้านนี้ จึงถือว่ามีความสำคัญ ดังนั้นการศึกษาสภาพการบริหารจัดการของศูนย์ฟื้นฟูสมรรถภาพคนพิการในชุมชนตำบลหนองกุงเซิน อำเภอภูเวียง จังหวัดขอนแก่น จึงเป็นองค์ความรู้ที่ควรได้รับการศึกษาเพื่อให้ได้องค์ความรู้มาพัฒนางานบริการด้านนี้ งานวิจัยนี้จึงมุ่งเพื่อศึกษากระบวนการดำเนินงานของศูนย์ฟื้นฟูสมรรถภาพคนพิการในชุมชนตำบลหนองกุงเซิน อำเภอภูเวียงในการฟื้นฟูสภาพร่างกายให้คนพิการ การฝึกอาชีพของคนพิการและครอบครัว ศึกษาวิเคราะห์ปัญหาและอุปสรรคในการฟื้นฟูคนพิการ รวมทั้งจัดทำหาแนวทางแก้ไขและการนำความรู้เพื่อพัฒนาคนพิการในชุมชนโดยจัดทำแผนกลยุทธ์ประกอบการพิจารณาความเป็นไปได้ของการนำสู่การปฏิบัติ

**วิธีดำเนินการวิจัย**

ประชากรและกลุ่มตัวอย่างการศึกษาวิจัยนี้เป็นกรณีศึกษาการเก็บรวบรวมข้อมูลได้จากผู้ให้ข้อมูลหลัก (Key informents) และผู้พิการและประกอบด้วยผู้พิการและครอบครัวผู้พิการ จำนวน 15 คน ผู้ดูแลศูนย์ฟื้นฟูสมรรถภาพคนพิการในชุมชน จำนวน 4 คน ผู้นำชุมชน นายกองค์การบริหารส่วนตำบล จำนวน 1 คน หัวหน้าสถานีอนามัยประจำตำบล จำนวน 2 คน เจ้าหน้าที่จากโรงพยาบาลประจำตำบล จำนวน 2 คน และผู้ใหญ่บ้านหมู่บ้านละ1 คนจำนวน9 หมู่บ้าน รวมเป็น 9 คน รวมทั้งหมด 33 คน

**เครื่องมือที่ใช้ในการศึกษา**

 เครื่องมือที่ใช้ในการศึกษาคือ1) แบบสัมภาษณ์

1) แบบสัมภาษณ์เป็นแบบสัมภาษณ์แบบมีโครงการ นำไปสัมภาษณ์ตามกลุ่มเป้าหมายคือคนพิการ ผู้พิการและครอบครัวคนพิการ ผู้ดูแลศูนย์ฟื้นฟูสมรรถภาพคนพิการในชุมชน ผู้นำชุมชน นายกองค์การบริหารส่วนตำบล ผู้ใหญ่บ้าน หัวหน้าสถานีอนามัยประจำตำบล เจ้าหน้าที่จากโรงพยาบาลประจำอำเภอ 2) กรอบการประชุมกลุ่มย่อย ยังเป็นประเด็นคำถามปลายเปิดให้สมาชิกในกลุ่มได้ตอบคำถาม 3) แบบประเมินความเป็นไปได้ของแผนกกลยุทธ์สำหรับผู้ทรงคุณวุฒิพิจารณาความเป็นไปได้ของแผนกลยุทธ์ จำนวน 3 คน

 2) แบบประเมินความเป็นไปได้ของแผนกลยุทธ์สำหรับผู้ทรงคุณวุฒิพิจารณาความเป็นไปได้ของแผนกลยุทธ์

จำนวน 3 คน

**การเก็บรวบรวมข้อมูล**

การวิจัยครั้งนี้เป็นการวิจัยเชิงคุณภาพ (Qualitative Research) โดยใช้การสัมภาษณ์เชิงลึก (In – Depth interview) ในการสัมภาษณ์ประชากรกลุ่มเป้าหมาย ผู้ศึกษาใช้วิธีการพูดคุยอย่างไม่เป็นทางการกับผู้ให้สัมภาษณ์ ข้อมูลที่ได้จะมีอิสระในการตอบคำถามและแสดงความคิดเห็น และให้ตุผลตามประสบการณ์ที่ผู้ให้สัมภาษณ์ได้ตอบเกี่ยวกับแนวทางการฟื้นฟูสมรรถภาพคนพิการในชุมชนตำบลหนองกุงเซิน อำเภอภูเวียง จังหวัดขอนแก่น 2)การจัดประชุมกลุ่มย่อย (Focus group discussion) เพื่อพิจารณาความเป็นไปได้ของแผนกลยุทธ์ รายละเอียดการดำเนินการประกอบด้วย

 3.1 สำรวจและทำบัญชีคนพิการกลุ่มตัวอย่างในศูนย์ฟื้นฟูสมรรถภาพคนพิการตำบลหนองกุงเซิน อำเภอ ภูเวียง จังหวัดขอนแก่น

 3.2 ทำหนังสือจากบัณฑิตวิทยาลัย วิทยาลัยการปกครองท้องถิ่นมหาวิทยาลัยขอนแก่น ถึงนายกองค์การบริหารตำบลหนองกุงเซินอำเภอภูเวียง ผู้อำนวยการโรงพยาบาลส่วนตำบลหนองกุงเซิน อำเภอภูเวียง จังหวัดขอนแก่น ประธานชุมชนในเทศบาลตำบลหนองกุงเซิน ผู้ดูแลศูนย์ฟื้นฟูสมรรถภาพคนพิการตำบลหนองกุงเซิน อำเภอ ภูเวียง จังหวัดขอนแก่น เพื่อขออนุญาตเก็บข้อมูลในพื้นที่

 3.3 ประชุมชี้แจงกับผู้ช่วยสัมภาษณ์เพื่อทำความเข้าใจในการใช้เครื่องมือแบบสัมภาษณ์มีโครงสร้างกับกลุ่มตัวอย่าง

 3.4 เก็บรวบรวมข้อมูลโดยใช้แบบสัมภาษณ์แบบมีโครงสร้างคนพิการและครอบครัว ผู้นำชุมชน นายกองค์การบริหารส่วนตำบลหนองกุงเซิน ผู้ดูแลศูนย์ฟื้นฟูสมรรถภาพคนพิการ หัวหน้าสถานีอนามัยประจำตำบล เจ้าหน้าที่จากโรงพยาบาลประจำอำเภอ จำนวน 33 คน ระหว่างเดือนมกราคม2560 – มีนาคม2561 นำมาตรวจสอบความถูกต้อง และกลับไปเก็บข้อมูลใหม่หากข้อมูลไม่สมบูรณ์

 3.5 แต่งตั้งผู้ทรงคุณวุฒิเพื่อตรวจสอบความเป็นไปได้ของกลยุทธ์ในการพัฒนาศูนย์ฟื้นฟูสมรรถภาพคนพิการ ตำบลหนองกุงเซิน อำเภอภูเวียง จังหวัดขอนแก่น จำนวน 3 คน ได้แก่ รศ.ดร.ปิยะวรรณ ศรีสุรักษ์ ผู้เชี่ยวชาญสาขาวิชาจิตวิทยาการศึกษา. ชำนาญการ. การสอนสังคมศึกษา สื่อการเรียนรู้และการศึกษาพิเศษ อดีตรองผู้อำนวยการโรงเรียนสาธิตมหาวิทยาลัยขอนแก่น ฝ่ายการศึกษาพิเศษ (ศูนย์วิจัยออทิสติก) รศ.ดร.สุวรี ฤกษ์จารี รองคณบดีคณะศึกษาศาสตร์ และประธานสาขาจิตวิทยาการศึกษา มหาวิทยาลัยขอนแก่น และ รศ.ดร.วัลลภา อารีย์รัตน์ ความเชี่ยวชาญพิเศษการบริหารการศึกษา คณะศึกษาศาสตร์ มหาวิทยาลัยขอนแก่น

**4. การวิเคราะห์ข้อมูล**

 4.1ตรวจสอบความถูกต้องครบถ้วนจากแบบสัมภาษณ์ทุกชุด นำข้อมูลมาวิเคราะห์

ผู้วิจัยนำแบบสัมภาษณ์ที่เก็บรวบรวมได้จากการศึกษาครั้งนี้มาทำการวิเคราะห์ข้อมูล โดยการเก็บข้อมูลหลากหลายวิธี และเก็บจากหลายหลายกลุ่ม สรุปข้อมูลโดยการสร้างข้อสรุปใช้หลักการวิเคราะห์แบบอุปนัย

 4.2 นำข้อมูลที่ได้จากการสัมภาษณ์และสังเกตมาวิเคราะห์เชิงเนื้อหา (content analysis) และจัดหมวดหมู่ตามกรอบวัตถุประสงค์การวิจัย

 4.3 พัฒนาข้อเสนอแนะเชิงกลยุทธ์โดยประมวลข้อมูลที่ได้และจัดทำแผนกลยุทธ์จากนั้นนำเสนอแผนกลยุทธ์ โดยเสนอต่อผู้บริหารในการประชุมกลุ่มย่อย (Focus group discussion)เพื่อพิจารณาความเป็นไปได้ของแผนกลยุทธ์

 4.4 สรุปผลการประชุมกลุ่มย่อยและนำเสนอกลุ่มย่อยและนำเสนอแนวทางการบริหารงานของศูนย์ฟื้นฟูสมรรถภาพคนพิการในชุมชนตำบลหนองกุงเซิน อำเภอภูเวียง จังหวัดขอนแก่น

**ผลการวิจัย**

ข้อมูลทั่วไปของคนพิการ ของกลุ่มเป้าหมาย พบว่ามีผู้มีความพิการด้าน สมองสติปัญญาจำนวน 4 คน พิการทางด้านการเคลื่อนไหวจำนวน 4 คน พิการด้านการได้ยิน จำนวน 3 คน พิการจิตและพฤติกรรม จำนวน 4. ตาบอด จำนวน ๑ คน ระยะเวลาของความพิการเฉลี่ย 15 คน คิดเป็นระยะเวลา 23.4 ปี คนพิการบางคนพิการตั้งแต่กำเนิดคือความพิการด้านสติปัญญา อาชีพของคนพิการส่วนใหญ่ทำการเกษตร และไม่ได้ทำงานและไม่ได้รับการศึกษาภาคบังคับ

ผลการศึกษาข้อมูล สรุปได้ว่า 1) กระบวนการฟื้นฟูสมรรถภาพคนพิการต้องการให้ศูนย์ฟื้นฟูสมรรถภาพคนพิการในชุมชนตำบลหนองกุงเซิน อำเภอภูเวียง จังหวัดขอนแก่น ได้มีจัดโครงการฝึกอาชีพให้คนพิการโดยมุ่งเน้นให้ คนพิการมีอาชีพนอกเหนือจากงานด้านการเกษตรที่ทำอยู่แล้ว เช่นอาชีพการเลี้ยงสุกรหลุม จากการเริ่มทำโครงการเมื่อพ.ศ. 2556 หลังจากนั้น ในบางกรณีได้ฝึกให้คนพิการด้านสมองที่ไม่สามารถช่วยเหลือตนเองได้ กลับมาทำงานเลี้ยงหมูได้ มีอาชีพเลี้ยงตัวเองและครอบครัวได้เมื่อได้เรียนรู้และทำซ้ำๆกันทุกวันๆ เป็นการเรียนรู้และพัฒนาการของคนพิการ ซึ่งมีแนวคิดบนพื้นฐานของ **ธอร์นไดค์ (Edward L. Thorndike)ที่ กล่าวถึง** กฎแห่งการฝึกหัดหรือการกระทำซ้ำ (The Law of Exercise or Repetition) ชี้ให้เห็นว่า การกระทำซ้ำหรือการฝึกหัดนี้ หากได้ทำบ่อย ๆ ซ้ำ ๆ ซาก ๆ จะทำให้การกระทำนั้น ๆ ถูกต้องสมบูรณ์ 2) ปัญหาอุปสรรคจากความสำเร็จในบางกิจกรรมที่พบก็ยังมีบางด้านที่มีปัญหา เช่นการไม่มีงบประมาณเพียงพอทำให้โครงการฝึกอาชีพไม่มีการติดตามผลการทำงาน ซึ่งทำให้ประมวลวิเคราะห์ปัญหาและอุปสรรคของศูนย์ฟื้นฟูสมรรถภาคนพิการในชุมชนตำบลหนองกุงเซิน อำเภอภูเวียง จังหวัดขอนแก่นในการพัฒนาคนพิการผลการศึกษา วิจัย สรุปได้ว่า ปัญหาอุปสรรคในการเข้ารับบริการที่ศูนย์ฟื้นฟูสมรรถภาพคนพิการในชุมชน คือ (1) ปัญหาจากตัวคนพิการเอง ในการเดินทางมาศูนย์ฟื้นฟู สมรรถภาพคนพิการในชุมชน เพราะที่อยู่อาศัย อยู่ห่างไกลจากศูนย์ฟื้นฟูสมรรถภาพคนพิการในชุมชน รวมทั้งไม่มีค่าใช้จ่ายในการจ้างเหมารถยนต์ให้มาส่งได้ (2) ปัญหาจากครอบครัวคนพิการ คือ ครอบครัวคนพิการมีอาชีพต้องทำ ต้องไปรับจ้าง ไม่มีเวลาที่จะพาคนพิการไปศูนย์ฟื้นฟูสมรรถภาพคนพิการในชุมชน (3) ปัญหาจากศูนย์ฟื้นฟูสมรรถภาพคนพิการไม่มีบุคลากรเพียงพอที่จะออกเยี่ยมบ้านคนพิการได้บ่อยๆ เพราะบุคลากรส่วนหนึ่งมาจากโรงพยาบาลส่วนตำบลหนองกุงเซิน อำเภอภูเวียง จังหวัดขอนแก่น งานประจำที่ทำก็มากอยู่แล้ว เจ้าหน้าที่จึงไม่สามารถออกมาบริการให้คนพิการได้ขาดแรงจูงใจ คนพิการและครอบครัว คนพิการไม่มีแรงจูงใจที่จะออกมารับบริการ คนพิการและครอบครัวคนพิการ อยู่ในสภาพแวดล้อมที่อยู่ในชนบทและอายุที่มากแล้ว ไม่มีความต้องการที่จะศึกษาต่อแผนการฟื้นฟูสมรรถภาพคนพิการจึงควรเน้นการฟื้นฟูสมรรถภาพคนพิการด้านสังคมผลการศึกษาข้อมูลการเข้าร่วมกิจกรรมด้านสังคมของคนพิการ พบได้ว่าคนพิการส่วนใหญ่มีความต้องการเข้าสังคมและอยากเข้าไปมีส่วนร่วมในการทำกิจกรรมต่างๆที่ชุมชนจัดขึ้น แต่มีปัญหาด้านการเดินทาง ครอบครัวต้องประกอบอาชีพ ไม่สามารถพาคนพิการไปร่วมกิจกรรมได้ 3) แนวทางในการฟื้นฟูสมรรถภาพคนพิการจากการสัมภาษณ์และประชุมกลุ่มย่อย ผู้ให้ข้อมูลหลัก สามารถประมวลแนวทางการฟื้นฟูสมรรถภาพคนพิการได้ดังนี้ (1) แนวทาง ในการฟื้นฟูสมรรถภาพคนพิการในชุมชนตำบลหนองกุงเซิน ที่เหมาะสมสำหรับคนพิการในชุมชนตำบลหนองกุงเซิน ควรให้ความสำคัญในการฟื้นฟูสมรรถภาพคนพิการด้านการแพทย์ การติดตามออกเยี่ยมบ้านคนพิการ ของอาสาสมัครดูแลคนพิการให้มากขึ้น ทำตารางออกเยี่ยมให้ชัดเจน มีการจดบันทึกการออกเยี่ยม ทั้ง 9 หมู่บ้าน ให้ทั่วถึง การจัดหากายอุปกรณ์ที่จำเป็นสำหรับคนพิการ การให้ความรู้การดูแลตนเองสำหรับคนพิการ และความรู้ในการดูแลคนพิการสำหรับครอบครัวคนพิการ คนพิการต้องการที่จะได้เงินช่วยเหลือ วัสดุอุปกรณ์ กายอุปกรณ์ สิ่งอำนวยความสะดวกที่ พร้อมใช้มากกว่าที่จะพยายามได้มาจากการฝึก การเรียนรู้เพื่อที่จะได้มาซึ่งอาชีพอย่างยั่งยืน คนพิการต้องการให้ศูนย์ฟื้นฟูสมรรถภาพคนพิการในชุมชน มีแพทย์และนักกายภาพบำบัดประจำศูนย์ฟื้นฟูให้มากขึ้น ต้องการให้มีอาสาสมัครดูแลคนพิการมากขึ้น อยากให้มีการออกเยี่ยมบ้านคนพิการบ่อยๆ เพื่อช่วยในการกายภาพบำบัด ดูแลด้านจิตใจและทางด้านร่างกาย และมีการส่งต่อถ้าหากเกิดอาการเจ็บป่วย มีรถบริการเพื่อความรวดเร็วในการขนส่งผู้ป่วยให้ได้รับการรักษาอย่างทันเวลา(2)มีการประสานงานในหน่วยงานต่างๆ และมีการประเมินการดำเนินงานของศูนย์ฟื้นฟูสมรรถภาพคนพิการในชุมชน (3) การส่งเสริมการมีส่วนร่วมของสมาชิกในครอบครัวผู้พิการและกิจกรรมฝึกอาชีพที่เหมาะสม

จากข้อมูลที่ได้จากการศึกษาวิจัย เมื่อวิเคราะห์ประมวลผลแล้ว ผู้วิจัยได้จัดทำแผนกลยุทธ์ขึ้นเพื่อประกอบแนวทางในการฟื้นฟูสมรรถภาพคนพิการในชุมชน โดยผ่านความเห็นชอบของผู้ทรงคุณวุฒิไว้ดังนี้ ผู้ทรงคุณวุฒิทั้ง 3 ท่าน มีความเห็นชอบในแผนกลยุทธ์ ด้านการวางแผนในการให้บริการ มีการคัดกรองคนพิการแยกประเภทคนพิการเพื่อให้คนพิการได้รับบริการแบบถูกวิธี และผู้ความตระหนักให้คนพิการได้รับรู้สิทธิของตนเอง แต่ให้ข้อคิดเกี่ยวกับการบริหารจัดการของศูนย์บริการคนพิการในชุมชน สามารถที่จะหาสถานที่และอุปกรณ์ที่เพียงพอแต่ความต้องการของคนพิการ และขอให้ศึกษาการติดตามการดำเนินงานของเจ้าหน้าที่ อาสาสมัครคนพิการและครอบครัวคนพิการ ถึงการจัดอบรมเจ้าหน้าที่ของศูนย์ หรือบุคคลที่เกี่ยวข้องในการดูแลฟื้นฟูคนพิการในชุมชนอย่างต่อเนื่อง การติดต่อประสานงานกับหน่วยงานของภาครัฐ โรงพยาบาล การส่งต่อ การออกเยี่ยมบ้านของเจ้าหน้าที่ รวมถึงการสนับสนุนงบประมาณจากภาครัฐเพื่อให้การบริการของศูนย์ฟื้นฟูสมรรถภาพคนพิการในชุมชนสามารถดำเนินการได้อย่างต่อเนื่องและมีประสิทธิภาพ

**อภิปรายผล**

ในกระบวนการดำเนินงานของแพทย์และนักกายภาพ โดยรวมมีการดำเนินการในหลากหลายกิจกรรม กิจกรรมสำคัญคือการเยี่ยมบ้านและการฟื้นฟูสมรรถภาพด้านการแพทย์ ซึ่งสอดคล้องกับงานของ สุเวช ทรงอยู่สุข (2550)7 ปัญหาที่พบคอ ผู้พิการไม่สนใจด้านการเรียนรู้ทางด้านเทคโนโลยีหรือศึกษาเพิ่มเติม ซึ่งขัดแย้งกับงาน ของรัชนี สรรเสริญ (2555)6 ที่พบว่าผู้พิการสนใจที่จะศึกษาต่อ ที่เป็นเช่นนี้อาจเป็นเพราะคนพิการในชุมชนตำบลหนองกุงเซิน อำเภอภูเวียง จังหวัดขอนแก่น เป็นคนพิการและสูงอายุ ไม่มีการพัฒนาในด้านสารสนเทศ การติดต่อสื่อสารต่อและไม่เล็งเห็นถึงความสำคัญของการเนื่องจากความชราและพิการ ด้านความต่อเนื่องของการติดตามโครงการ การบริหารจัดการซึ่งบูรณาการโดยความร่วมมือกับหน่วยงานอื่นๆ ในท้องถิ่นอาจเป็นทางออกที่ดี ซึ่งในงานวิจัยของทวี เชื้อสุวรรณทวี และคณะ(2549)4 ได้เสนอแนวทางการฟื้นฟูที่สอดคล้องกับการศึกษาในครั้งนี้ ได้แก่ การจัดโครงการสำรวจปรึกษาและแนะแนวแก่คนพิการ โดยบูรณาการกับส่วนราชการอื่น เช่น โรงพยาบาลส่วนตำบล องค์การบริหารส่วนตำบล สำนักงานพัฒนาสังคมและความมั่นคงของมนุษย์จังหวัด ในเรื่องงบประมาณ เงินทุนกู้ยืมสำหรับประกอบอาชีพคนพิการ และการสร้างอาชีพให้คนพิการ เพื่อให้คนพิการสามารถชำระหนี้เงินกู้คืนได้ อีก แนวทางที่ หนึ่ง คือ การพัฒนาระบบบริหารงานของศูนย์ฟื้นฟูสมรรถภาพคนพิการ โดยการสำรวจข้อมูลคนพิการอย่างครอบคลุม ทุกแง่มุม เพื่อจัดระบบข้อมูลและสารสนเทศสำหรับการบริหารงานและมีเครือข่ายการปฏิบัติงานฟื้นฟูสมรรถภาพคนพิการโดยให้ชุมชน คนพิการและครอบครัวคนพิการเข้ามามีส่วนร่วมได้อย่างมีประสิทธิภาพ แนวทางที่สอง คือการพัฒนาบุคลากรของศูนย์ฟื้นฟูสมรรถภาพคนพิการให้มีความรู้ มีทักษะ ความชำนาญในการปฏิบัติงานฟื้นฟูสมรรถภาพคนพิการ ซึ่งอาจส่งบุคลากรเข้ารับการอบรม การศึกษาดูงานจากหน่วยงานที่ประสบความสำเร็จ หรือมีประสิทธิภาพด้านการปฏิบัติงานการฟื้นฟูสมรรถภาพคนพิการ

**สรุป**

 1. จากผลการศึกษาทำให้ทราบว่าศูนย์ฟื้นฟูสมรรถภาพคนพิการในชุมชนตำบลหนองกุงเซิน ขาดบุคลากรในการดำเนินงานในด้านต่างๆ เช่นนักกายภาพบำบัด แพทย์ อาสาสมัคร ในการออกเยี่ยมบ้านคนพิการและครอบครัวให้ทั่วถึง รวมถึงการจัดฝึกอบรมบุคลากรเพื่อพัฒนาทักษะ ความรู้ความสามารถ และการประสานงานระหว่างหน่วยงานอื่นๆ

 2. จากผลการศึกษาชี้ให้เห็นว่าศูนย์ฟื้นฟูสมรรถภาพคนพิการตำบลหนองกุงเซินอำเภอภูเวียง จังหวัดขอนแก่น ขาดงบประมาณในการติดตามงาน ขาดความต่อเนื่องในการพัฒนาศูนย์ฟื้นฟูสมรรถภาพคนพิการให้เป็นปัจจุบันให้ ขาด การ บูรณาการระหว่างหน่วยงานที่เกี่ยวข้อง การดำเนินงาน การวางแผน ที่จะทำให้ศูนย์ฟื้นฟูสมรรถภาพคนพิการในชุมชนดำเนินการอย่างต่อเนื่องเพื่อประโยชน์ของคนพิการได้เข้ามาใช้บริการ

**บรรณานุกรม**

1. กระทรวงการพัฒนาสังคมและความ

 มั่นคงของมนุษย์ รายงานข้อมูล

 สถานการณ์ด้านคนพิการในประเทศไทย

 ณ วันที่ 30 มิถุนายน 2559 กรม

 ส่งเสริมและพัฒนาคุณภาพชีวิตคน

 พิการ. (10 ตุลาคม 2559)

 แหล่งที่มา <https://www.m->

 ciety.go.th/article\_attach

 /17199/19730.pdf

1. กรมส่งเสริมและพัฒนาคุณภาพชีวิตคนพิการ. 2015. พระราชบัญญัติการฟื้นฟูสมรรถภาพคนพิการ พ.ศ. 2534 ฉบับพิเศษ เล่ม 108 ตอนที่ 205 ราชกิจจานุเบกษา 25 พฤศจิกายน 2534. (วันที่ 11 ตุลาคม 2559) แหล่งที่มา <http://nep.go.th/th/node/436>
2. กรมส่งเสริมและพัฒนาคุณภาพชีวิตคนพิการ. พระราชบัญญัติการฟื้นฟูสมรรถภาพคนพิการ พ.ศ. 2550 เล่ม 124 ตอนที่ 61 ก ราชกิจจานุเบกษา 27 กันยายน 2550 (วันที่ 15 ตุลาคม 2559) แหล่งที่มา <http://www.pwdsthai.com/files/law/law2550.pdf>
3. ทวี เชื้อสุวรรณทวีและคณะ.(2549).รายงานวิจัยเพื่อท้องถิ่นฉบับสมบูรณ์ โครงการรูปแบบการฟื้นฟูสมรรถภาพคนพิการ

ที่เหมาะสมกับชุมชนพุทธมณฑล อำเภอพุทธมณฑล จังหวัดนครปฐม กรุงเทพมหานคร :สำนักงานกองทุนสนับสนุนการวิจัย.

1. รัฐธรรมนูญแห่งราชอาณาจักรไทย พ.ศ. 2550 พระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และ

พระราชบัญญัติการจัดการศึกษาสำหรับคนพิการ พ.ศ. 2551

1. รัชนี สรรเสริญ. (2555) การบูรณาการฟื้นฟูสมรรถภาพคนพิการ โดยใช้ชุมชนเป็นฐานในสถานบริการระดับปฐม. วารสาร การพยาบาลและการศึกษา ปีที่ 5 ฉบับที่ 1 มกราคม – เมษายน 2555:6
2. สุเวช ทรงอยู่สุข. แนวทางการฟื้นฟูสมรรถภาพคนพิการ โดยองค์การบริหารส่วนตำบลเขมราฐ อำเภอเขมราฐ จังหวัดอุบลราชธานี รายงานการศึกษาอิสระปริญญารัฐประศาสนศาสตร์มหาบัณฑิต วิทยาลัยการปกครองท้องถิ่น มหาวิทยาลัยขอนแก่น.